ཡང་རྟོགས་ལྡན་དར་རྒྱས་ཞེས་དབལ་གསས་རྣལ་འབྱོར་བ་ཚད་ལྡན་ཞིག་བྱོན།ཁོང་ནི་མཁར་ནག་གྲུབ་པའི་དབང་ཕྱུག་གཡུང་དྲུང་ཡེ་ཤེས་མཆོག་དང་།སྐྱིད་སྟོན་རྟོགས་ལྡན་ཆེན་པོ།རིག་འཛིན་རྣམ་གྲོལ་གྱི་ཞབས་བསྟེན།སྐྱབས་སྡོམ་བཟུང་ནས་བསྟན་སྒོར་ཞུགས་པ་ནས་བཟུང་རྣམ་དཀར་དགེ་བའི་ལས་ལ་བརྩོན་པ་ཁོ་ན་མ་གཏོགས་ཐ་མལ་བ་ལྟར་དལ་བ་ཆུད་ཟོས་སུ་གཏོང་བ་ལ་ཤིན་ཏུ་ཐུགས་འཇིགས་ནས་སྙིགས་དུས་ཀྱི་བླ་གྲྭ་ཚུལ་འཆོས་ཀྱི་གཟན་ཤམས་མཛེས་རྒྱན་དུ་སྤྲས་ནས་ཟ་འཐུང་ཕོར་ཁ་གཅིག་པུ་དོན་དུ་གཉེར་བ་རྣམས་བསྟན་པའི་གཤེད་མ་བསྟན་འཛིན་གྱི་གོ་སར་འཕོས་པ་རེད་ཅེས་སྐྱུགས་བྲོ་བའི་ཚུལ་སྟོན།རྩེ་ཞིག་ཆོས་རྗེ་རིན་པོ་ཆེ་རྒྱལ་བ་ཚུལ་ཁྲིམས་མཆོག་ནི་སངས་རྒྱས་ཁོ་ནར་མཐོང་ནས་ཞབས་པད་སྤྱི་བོའི་གཙུག་ཏུ་བསྟེན།གསང་བ་སྔགས་ཀྱི་དབང་དམ་ཡོངས་རྫོགས་ཐུགས་རྒྱུད་ལ་བཞེས།ཡི་དམ་དབལ་གསས་རྔམ་པ་ལྷག་པའི་ལྷ་རུ་བསྙེན།ཁྱད་པར་བླ་མ་དང་ཡི་དམ་དབྱེར་མེད་ཀྱི་སྣང་བ་དང་མི་འབྲལ་བར།ངག་སྔགས་ཀྱི་བཟླས་བརྗོད་ཆུ་བོའི་རྒྱུན་བཞིན་སྒྲ་མ་ཆད་པར་མཛད་པས།གཞན་ཐུན་མོང་གི་སྣང་ངོར་སྒྲུབ་ཁང་ཕྱི་ནང་དུ་སྔགས་ཀྱི་སྒྲ་གྲག་པ་ཐོས་མྱོང་ཞེས་ཀུན་གྱི་ངག་རྒྱུན་དུ་ཡོད།ཞང་ཞུང་ཡུལ་ནས་བྱོན་པའི་མཁའ་འགྲོ་མ་འོད་ལྡན་ཡེ་ཤེས་རིག་འཛིན་དྲུང་ནས།ཟབ་ལམ་རྫོགས་པ་ཆེན་པོའི་ལྟ་ཁྲིད་ཡང་ཡང་གསན་ནས་སེམས་ཕྱོགས་ཨ་རྫོགས་སྙན་གསུམ་ཉམས་བཞེས་མཛད།ནང་བའི་བསྟན་པ་ཐམས་ཅད་ཀྱི་འབྱུང་ཁུངས་བོན་རྙིང་མའི་གྲུབ་མཐའ་འདི་ལས་ལྷག་པའི་ལྟ་སྒོམ་ཟབ་མོ་དང་སྤྱོད་པ་དམ་ཚིག་ཡང་དག་པ་ཞིག་གཞན་ནས་མཐོང་ཐོས་མེད་ཅེས་སྔགས་འཆང་ལྟ་སྤྱོད་མཐུན་པ་རྣམས་ལ་ཡང་ཡང་གསུངས་པ་རྗེས་འཇུག་སྒྲུབ་གཤེན་དུ་མའི་ངག་ལས་ཐོས།སྐུ་ཚེ་མཐར་ཕྱིན་ནས་ན་དགའ་འཆི་བྲོད་ཀྱི་གདམས་པ་ཐུགས་རྒྱུད་ན་ཡོད་པ་བཞིན་འདའ་ཁའི་གྲུབ་རྟགས་ཡ་མཚན་དང་བཅས་ཏེ་ཞི་དབྱིངས་སུ་གཤེགས་སོ།།